b'\n_START_ARTICLE_\nKr\xc5\xa1\xc4\x8danska adventisti\xc4\x8dna cerkev\n_START_PARAGRAPH_\nKr\xc5\xa1\xc4\x8danska adventisti\xc4\x8dna cerkev je protestantska verska skupnost, ki se jo navadno uvr\xc5\xa1\xc4\x8da med Evangeli\xc4\x8danske cerkve. Po svetu je znana tudi kot Cerkev adventistov sedmega dne (angle\xc5\xa1ko Seventh-day Adventist church) ali Adventisti\xc4\x8dna cerkev (angle\xc5\xa1ko Adventist church), vernike pa pogosto imenujejo adventisti.\n_START_SECTION_\nIme\n_START_PARAGRAPH_\nV imenu cerkve sta poudarjeni dve glavni lastnosti cerkve: advent in sedmi dan. Beseda advent pomeni pri\xc4\x8dakovanje in ozna\xc4\x8duje pri\xc4\x8dakovanje drugega Jezusovega prihoda. Beseda sedmi dan pa ozna\xc4\x8duje posve\xc4\x8devanje sedmega dne - sobote - kot dneva po\xc4\x8ditka. V Svetem pismu je namre\xc4\x8d v desetih Bo\xc5\xbejih zapovedih zapisano: "Spominjaj se sobotnega dne in ga posve\xc4\x8duj!" (2Mz 20,8).\n_START_SECTION_\nZgodovina\n_START_PARAGRAPH_\nKorenine Cerkve segajo preko velikega verskega prebujenja, ki je v 19. stoletju zajelo Evropo in Severno Ameriko, nazaj do reformacije 16. stoletja in \xc5\xa1e dlje v \xc4\x8das prve kr\xc5\xa1\xc4\x8danske cerkve. Verovanje Adventisti\xc4\x8dne cerkve je utemeljeno izklju\xc4\x8dno na nauku Svetega pisma. Adventisti\xc4\x8dno gibanje se je razvilo iz naukov Williama Millerja, ki je okoli leta 1840 napovedoval Kristusov drugi prihod in konec sveta.\n_START_SECTION_\nCerkev po svetu\n_START_PARAGRAPH_\nCerkev je navzo\xc4\x8da v 203 dr\xc5\xbeavah po vsem svetu in ima ve\xc4\x8d kakor 20 milijonov kr\xc5\xa1\xc4\x8denih odraslih vernikov. Poleg verskega deluje tudi na vzgojno-izobra\xc5\xbeevalnem (7442 vzgojno-izobra\xc5\xbeevalnih ustanov od osnovnih \xc5\xa1ol do univerz) in zdravstvenem podro\xc4\x8dju (764 zdravstvenih ustanov) in izvaja \xc5\xa1tevilne dru\xc5\xbebeno koristne dejavnosti.'